B4-1134/95

Ψήφισμα σχετικά με το κύμα δασικών πυρκαγιών στην Πορτογαλία

Το Ευρωπαϊκό Κοινοβούλιο,

Α. υπενθυμίζοντας τα προηγούμενα ψηφίσματά του σχετικά με τις δασικές πυρκαγιές στο Νότο της Ευρωπαϊκής Ένωσης,

Β. διαπιστώνοντας ότι οι διαδοχικές αιτήσεις του προς την Επιτροπή προκειμένου η τελευταία να του υποβάλει έκθεση σχετικά με τον απολογισμό της κατάστασης που προκάλεσαν οι πυρκαγιές των ετών 1992, 1993 και 1994, έμειναν αναπάντητες,

Γ. καταδικάζοντας το γεγονός ότι η έλλειψη των απολογισμών αυτών καθώς και καταλόγου με τα μέτρα που ελήφθησαν σε κάθε κράτος μέλος και σε κοινοτικό επίπεδο, συμπεριλαμβανομένων των μέτρων τεχνικού, διοικητικού, εκπαιδευτικού, πολιτικού και ποινικού χαρακτήρα, δεν κατέστησαν δυνατή τη διαμόρφωση σφαιρικής στρατηγικής για τη διάσωση και την προστασία των κοινοτικών δασών,

Δ. λαμβάνοντας υπόψη ότι οι περιοχές που κατεστράφησαν από τις πυρκαγιές καλύπτουν πολύ μεγαλύτερη έκταση από αυτήν η οποία αναδασώνεται κάθε χρόνο,

Ε. λαμβάνοντας υπόψη ότι η κοινοτική πολιτική περιορίστηκε σε έκτακτες, κατά περίπτωση ενισχύσεις επείγοντος χαρακτήρα, προκειμένου να αμβλύνει τις ζημιές που υπέστησαν οι περιοχές που επλήγησαν περισσότερο, ενισχύσεις οι οποίες, μολονότι είναι απαραίτητες, καταδεικνύουν ακόμη περισσότερο την έλλειψη γενικής πολιτικής πρόληψης και αποτελεσματικών μέτρων και μέσων παρέμβασης,

ΣΤ. λαμβάνοντας υπόψη ότι η ΚΑΠ είναι υπεύθυνη για τη σημερινή κατάσταση, δεδομένου ότι ενθαρρύνει την αναδάσωση γαιών οι οποίες έχουν αποσυρθεί από τη γεωργική παραγωγή και, κατά συνέπεια, την αύξηση της απερήμωσης διαφόρων περιοχών και περιφερειών,

Ζ. λαμβάνοντας υπόψη τη σημασία που έχουν τα δάση για την οικονομία ορισμένων περιφερειών και τη δραστηριότητα εκατοντάδων χιλιάδων μικρο-ιδιοκτητών δασικών εκτάσεων,

Η. λαμβάνοντας υπόψη ότι οι περισσότερες από 32.000 πυρκαγιές που σημειώθηκαν το καλοκαίρι αυτό στην Πορτογαλία (σε πολλές περιπτώσεις πρόκειται για εμπρησμούς), εκτεινόμενες σε όλες τις περιοχές της χώρας, προκάλεσαν την εξαφάνιση 82.000 εκταρίων δασών, συμπεριλαμβανομένων βιοτόπων και προστατευομένων περιοχών, αρκετούς θανάτους και ζημιές σε κατοικημένες περιοχές, οι συνέπειες των οποίων, τόσο σε οικονομικό και χρηματοδοτικό, όσο και σε περιβαλλοντικό επίπεδο, καθώς και από άποψη διάβρωσης των εδαφών και διαδικασίας απερήμωσης, σε συνδυασμό με την σημερινή ξηρασία, δεν μπορούν ακόμη να εκτιμηθούν,

Θ. λαμβάνοντας υπόψη ότι από τα 226.000 εκτάρια γης που κάηκαν μεταξύ του 1991 και του 1993 στην Πορτογαλία έχουν αναδασωθεί μόνο τα 67.000,

Ι. λαμβάνοντας υπόψη ότι η κυβερνητική ανικανότητα στον τομέα της πρόληψης (έλλειψη μέσων, παλαιότητα των υπαρχόντων μέσων, 900 δασικοί φύλακες για 3 εκατ. εκτάρια δάσους κλπ. ...), της χωροταξίας και του σχεδιασμού των δασών, καθώς και η έλλειψη βασικού νόμου για τα δάση είναι συνυπεύθυνες για τις 85.000 περίπου δασικές πυρκαγιές που σημειώθηκαν από το 1992 έως σήμερα,

ΙΑ. λαμβάνοντας υπόψη τις πιέσεις που έχουν σχέση με την κερδοσκοπική εκμετάλλευση των εκτάσεων μέσω της οικοπεδοποίησης ή με τον στόχο της αναδάσωσής τους με ευκαλύπτους,

Το Ευρωπαϊκό Κοινοβούλιο,

1. εκφράζει τη λύπη του για την απώλεια ανθρωπίνων ζωών, υποβάλλει τα συλλυπητήριά του στους συγγενείς των θυμάτων και εκφράζει την αλληλεγγύη του στα άτομα που επλήγησαν και στα σωματεία πυροσβεστών για το αδιάκοπο έργο τους[semigr ]

2. ζητεί απο την Επιτροπή να χορηγήσει έκτακτη οικονομική ενίσχυση στις περιοχές της Πορτογαλίας που επλήγησαν περισσότερο από τις πυρκαγιές, ορισμένες εκ των οποίων βρίσκονται σε κατάσταση πραγματικής καταστροφής, δίνοντας προτεραιότητα στην αναδάσωσή τους με είδη που φύονται στις περιοχές αυτές[semigr ]

3. επαναλαμβάνει τις προηγούμενες θέσεις του σχετικά με τις δασικές πυρκαγιές, τα αίτιά τους και τα μέτρα που κρίνει απαραίτητα για την καταπολέμηση της οικονομικής, κοινωνικής και περιβαλλοντικής αυτής μάστιγας[semigr ]

4. ζητεί επίμονα από την Επιτροπή να υποβάλει στο Κοινοβούλιο, έως τα τέλη του τρέχοντος έτους, απολογισμό της κατάστασης που έχει δημιουργηθεί μετά τις δασικές πυρκαγιές των τελευταίων ετών, των μέτρων που έχουν ληφθεί σε εθνικό και κοινοτικό επίπεδο, καθώς και πρόταση για γενική στρατηγική πρόληψης και προστασίας των κοινοτικών δασών[semigr ]

5. ζητεί από την Επιτροπή να συμπεριλάβει μεταξύ των μέτρων τη δημιουργία κοινοτικού δασικού ταμείου[semigr ]

6. αναθέτει στον Πρόεδρό του να διαβιβάσει το παρόν ψήφισμα στο Συμβούλιο, την Επιτροπή, την κυβέρνηση και την εθνοσυνέλευση της Δημοκρατίας της Πορτογαλίας, την Εθνική Υπηρεσία Πυροσβεστών και την Εθνική Ένωση Πορτογαλικών Δήμων.